མདོར་ན་མི་སྒེར་སོ་སོས་བོད་སྤྱི་པའི་ཆེད་དུ་བསམ་བློ་བཏང་།དཀའ་ལས་བརྒྱབ།འགྲོ་སོང་ཧ་ཅང་ཆེན་པོ་བཏང་ནས་བྱས་བཞག་པའི་ལས་དོན་ཁག་ལ་འགྲིག་དང་མི་འགྲིག་གི་བསམ་ཚུལ་མང་པོ་བརྗོད་ན་སེམས་ཤུགས་ཆག་པའི་རྒྱུ་རྐྱེན་ཞིག་ཏུ་འགྱུར་མི་སྲིད་པ་མིན་ལ།ལས་འགུལ་འདི་ལྟ་བུ་ནི་མི་སྣ་གསོ་སྐྱོང་ལ་ཕན་ཐོགས་ཡོད་པའི་བྱ་བར་འགྱུར་ངེས་པས་སྤྱི་ཚོགས་ཀྱི་རྒྱབ་སྐྱོར་དགོས་པ་ནི་ཧ་ཅང་གལ་ཆེན་པོ་རེད།འོན་ཀྱང་ཚིག་ཆུང་ཆུང་ཞིག་གི་གོ་དོན་ཡིན་ནའང་སྐབས་རེ་གོ་བ་ལེན་སྟངས་མི་འདྲ་བ་ཡོང་གི་ཡོད་སྟབས་གང་གོ་བདེ་བདེ་དང་།དོན་དངོས་དང་གང་ཉེ་ཉེ་ཞིག་ཡོང་དགོས་པ་དེ་ཧ་ཅང་གལ་ཆེན་པོར་གྱུར་ཡོད།ད་ལན་མཛངས་པ་དང་མཛངས་མའི་ཐ་སྙད་དང་དེའི་གོ་དོན་སྐོར་ལ་ལྟ་ཚུལ་ཅུང་ཙམ་བརྗོད་པ་དེ་ཡང་།བོད་ཀྱི་མཛངས་པ་ཞེས་པ་དང་།བོད་ཀྱི་མཛངས་མ་ཞེས་པའི་འགྲན་སྡུར་གོ་སྒྲིག་བྱེད་མཁན་དག་ལ་སྐྱོན་བརྗོད་ཀྱི་ཚུལ་དུ་གཏན་ནས་མ་ཡིན་པར།ལྟ་ཚུལ་གསལ་པོ་བརྗོད་པ་ཙམ་ཡིན་པས།ཕན་པའི་ཆའང་ཅུང་ཙམ་རེ་ཡོད་མི་སྲིད་པ་མིན་པའི་རེ་བ་ཡོད།།